Kulħadd għandu x’jirrakkonta iżda mhux kollox jibqa’ magħruf jew imniżżel fl-istorja. Heritage Malta flimkien mal-Fondazzjoni Valletta 2018 qed jistiednu l-pubbliku biex fil-15 ta’ Gunju jżuru l-mużew marittimu fil-Birgu u jgħinu tiżdied il-memorja kollettiva tal-wirt marittimu Malti. Iċ-Chairman ta’ Heritage Malta Joseph Buttiġieġ u tal-Fondazzjoni V18 Jason Micallef qalu li l-ħsieb hu l-Maltin li għandhom artifatti u memorji ta’ kull m’għandu x’jaqsam mal-baħar, jaqsamhom mal-uffiċjali ta’ Heritage Malta. L-organizzaturi qed iseħħu dan il-proġett ‘Qatt Ma Ninsa’ biex verament ma tintesix l-istorja u dak li għamilna Maltin. Il-Kuratur tal-Muzew Marittimu Liam Gauci qal li Heritage Malta interessata tkun taf iktar dwar ix-xogħol tal-baħar minn sajd, it-tarzna, jew xogħol ta’ merkanzija. Il-memorji u tifkiriet ġodda li se jinġabru maż-żmien hemm mnejn ikunu parti mill-eluf ta’ oġġetti konnessi mal-baħar fil-mużew marittimu li jirrakkontaw l-istorja u t-tradizzjoni marittima ta’ Malta. Għandhom mnejn jitfgħu dawl fuq in-natura intrinsika tat-tbaħħir u l-impatt tiegħu fuq is-soċjetà. Il-Mużew Marittimu jinsab fil-bini tal-ex forn tan-Navy Ingliża; u ġie ddisinjat mill-Perit Ingliż William Scamp.